Når kommunernes Landsforening, KL, frem mod 2026 skal afholde konferencer, er det Aalborg, der igen er omdrejningspunktet.

20.000 overnatninger. Så mange er de erhvervsdrivende i Aalborg som minimum sikret frem mod 2026. Sammen med byens hoteller har Aalborg Kongres og Kultur Center nemlig budt ind på opgaven med at være værter for 14 KL-konferencer med i alt 20.000 overnatninger. - For os er det rigtigt rart, at vi har vundet buddet. Tanken bag Aalborg Kongres og Kultur Center var jo, at vi havde et sted, der var stort nok til at tiltrække repræsentanter fra hele landet, og hvor man kunne vise, hvad Aalborg kan, siger direktør i Aalborg Kongres og Kulturcenter, Nicolaj Holm. - Så det er netop, det vi gør - det ligger dybt i vores DNA. Det er alle landets borgmestre som kommer, og til KLs topmøde kommer alle partiledere og partitoppene. Så det er ikke uden betydning for os eller Aalborg, at det er netop de personer, der kommer. Godt for hele byen Og det er ikke kun godt for Aalborg Kongres og Kultur Center og byens hoteller, når de byder de mange gæster velkommen. For ifølge VisitDenmark lægger en konferencegæst 3000 kroner per overnatning. - Og AKKC er et hus, der har et sted mellem 5-600.000 gæster om året - cirka halvdelen af dem er konferencegæster. Den aktivitet, vi har, har en afsmittende effekt på hoteller og restauranter og des lige. På den måde er det jo ekstra rart, siger direktøren. Ifølge direktøren er Aalborg unik, når det kommer til at være bagtæppet for konferencer. -  Vi har gode hoteller, og hoteller der ligger tæt på byen, hvilket gør det attraktivt. Og derfor er det ideelt, for vi har værelser nok til overnatningerne, siger Nicolaj Holm. Til spørgsmålet om hvad sådan en aftale betyder i kroner og ører for kongres centret, lyder svaret undvigende fra direktøren: - Jeg tænker, det er en aftale mellem AKKC og KL, hvad der stod på den kontrakt, vi underskrev torsdag. Men det er ingen hemmelighed, at alle konferencegæsterne skal have noget at spise, så det er jo ikke en dårlig aftale.